(Ártatlanság köntösében...)
Ártatlanság köntösében
     A szép új esztendő
Eljött, s kínáló kezében
     Van kupája kettő.
Egyik a baj, aggodalom
     Fanyar ürmösével,
Másik teljes a boldogság
     Édes örömével.
E kettőből úgy keverjen,
     Az új év, magának,
Édes Bácsi, hogy örüljön
     Legjobb italának.
Az üröm az örömek közt
     Csak annyi lehessen,
Hogy az édes a kesertől
     Még jobb ízt vehessen.
Ezt kívánja a kis Gili
     Nem zöld águ fáról,
Hanem jó meleg szobának
     Közepe tájáról.
S marad kicsin szolgálója
     Ápoló kegyének.
Tartsa meg őt továbbra is
     Gondja gyermekének.
Versek
Vörösmarty Mihály
Magyar irodalom 1772-től 1849-ig